Феферман Борис Вениаминович
Феферман Борис Вениаминович (1920-ж. т., Украина ССРи Александрия ш. - 1998, Бишкек ш.) - дирижёр, композитор. Кыргыз Республикасынын эл артисти (1994).
 
 1964-жылдан СССР композиторлор союзунун мүчөсү.
 Ереван консерваториясынын симфониялык факультетинде дирижёрлук, Харьков консерваториясында хор дирижёру классында окуган.
 1951-ж. Кыргыз Республикасынын маданият министрлигинин чакыруусу боюнча Фрунзеге келип, К. Орозов атындагы эл аспаптар оркестринде көркөм жетекчи жана башкы дирижёр болуп иштеген.
 
 Фефермандын демилгеси боюнча Кыргыз мамлекеттик М. Күрөңкеев атындагы музыкалык-хореографиялык окуу жайында эл аспаптар бөлүмү ачылган.
 1952-53-ж. бөлүмдү жетектеген.
 1958-ж. Москвада өткөн кыргыз адабияты менен искусствосунун он күндүгүнө катышкан.
 1960-ж. композиторлор Союзунун фольклордук кабинетин, В. Маяковский атындагы кыз-келиндер институтунун музыка жана ырдоо кафедрасын жетектеген.
 1972-82-ж. Кыргыз Мамлекеттик Б.Бейшеналиева атындагы искусство институтунун эл аспаптар кафедрасынын башчысы, проф. (1996).
 Феферман Атайдын «Маш ботой», «Ой, булбул», «кыз кербез» Ыбырайдын «Жаш тилек», «Көңүл эрчийт», «Паровоз», «Бозсалкын»Токтогулдун «Мырза кербез», «Орусча кайырма» аттуу күүлөрүн эл аспаптар оркестри үчүн иштеп чыккан.
 
«Асан-космонавт» балети, труба жана оркестр үчүн жазган концерттери,симфониялык бийи, балет сюитасы ж. б. ондогон камералык-аспатык чыгармалары «Маш ботой» аттуу увертюрасы, «Тоодо», «Токтогул келиши» симфониялык поэмалары бар.
 
Б. Кулболдиев,  Д. Борбодоев менен бирге «Комузда ойноо» окуу китебин, М. Абдраев менен «Сольфеджио» окуу куралдарын жазган. Ж. Шералиевдин, Б. Эгинчиевдин 30, Ы. Тумановдун 20 күүсүн нотага түшүргөн. «Жаштар ай», «Айнагүл», «Ыбырайдын күүлөрү» деген ат менен жыйнактары чыккан.

«Ардак Белгиси» (1958)ордени, Кыргыз ССР Жогорку Советинин Ардак грамотасы менен сыйланган.

Колдонулган адабияттар
Алагушов, Балбай. Кыргыз музыкасы: Энциклопедиялык окуу куралы / Башкы редактору Үсөн Асанов. – Бишкек: Мамлекеттик тил жана энциклопедия борбору, 2004. – 400 бет. -ISBN 9967-14-016-X.
Музыка